  Удмуртиысь тӧролэн но кивалтэтлэн пресс-службазы Анжелика Тихонова корреспондент Пичи Пурга ёросысь Яган черкогуртын Пичи Пурга – Улын Кечол сюрес вылысь Оӵ (Иж) шур вамен 146,62 метръем выжез тупатъяны кутскизы. Ужъёсты «Кышкыттэм ӟечлыко сюресъёс» йӧскалык ӵектос улсын нуо. Со сярысь Удмуртиысь тӧролэн но кивалтэтлэн пресс-службазы ивортӥз. « Трос ужъёс быдэстоно луоз, уго Иж шур вамен выж али кушкан калэ вуоно кадь ини. Соин ик выжлэсь пыкетъёссэ воштом, вис пыкетъёссэ тупатъялом, сыномемлэсь обработка лэсьтом. Озьы ик выжлэсь насыпен валче вуон интызэ тупатъяны чакласьком, переходной плитаоссэ но шкафной стенкаоссэ воштом. Со сяна, тротуаръёсты выльдом » Максим Зоренко, «Управтодор» ужъюртысь ёзэтэн кивалтӥсь Выж кузя потон выльдэм тротуаръёс тазалыксыя сюбегатэм луонлыкъёсын адямиослы тупась луозы. Соосты паськытатозы – сюреслэн огпалаз со 1,5 метръем луоз, мукет палаз – 1,2 метръем. Перилаоссэ воштозы – оцинкованной кортлэсь лэсьтозы. Выжлэн быдэс кузьдалаяз тыл юбоос пуктозы, висъетъёссэ воштозы, сюрес вылэ выль асфальтобетон кык сӥен вӧлдозы. Выльдэм выж машинаослэн секталазыя туала куронъёслы тупалоз. Ужъёсты 2022-тӥ арын куарусёнэ йылпумъяны чаклало. Со дырозь сюрес люкетын светофор пуктэмын луоз. Руль бергатӥсьёсты огдырлы пуктэм сюрес пусъёсъя ветлыны но сак луыны куро. Тодэ вайытом, кемалась ик ӧвӧл Ува – Сюмси сюреслэсь люкетъёссэ тупатъяны кутскизы. Тегъёс: Удмуртия ПичиПурга сюресъёс тупатъянужъёс йӧскалыкӵектосъёс  